L 320/6
BG
Официален вестник на Европейския съюз
14.12.2022 г.
Член 2 Определения За целите на настоящия регламент се прилагат следните определения: — „критерии за дърводобив на национално или поднационално равнище“ означава критериите, определени в член 29, параграф 6, буква а) от Директива (ЕС) 2018/2001; — „критерии за дърводобив на равнището на района за снабдяване“ означава критериите, определени в член 29, параграф 6, буква б) от Директива (ЕС) 2018/2001; — „държава на дърводобив“ означава държавата или територията, където е добита суровината от горскостопанска биомаса; — „залесена гора“ означава гора, съставена предимно от дървета, създадени чрез засаждане и/или целенасочено засяване, при условие че засадените или засети дървета се очаква да съставляват повече от петдесет процента от растящия запас при достигане на зрялост; тя включва дървесни култури от дървета, които първоначално са били засадени или засети; — „горски насаждения“ означава залесена гора, която се управлява интензивно и отговаря, при засаждането и достигането на зрялост, на всеки от следните критерии: един или два вида, еднакъв възрастов клас и еднакво разстояние между растенията.
Тя включва насаждения с кратък цикъл на ротация за дървен материал, влакна и енергия и не включва гори, засадени за защита или възстановяване на екосистеми, както и гори, създадени чрез засаждане или засяване, които при достигане на зрялост приличат или ще приличат на естествено възпроизвеждащи се гори; — „пънове и корени“ означава части от целия обем на дървото, с изключение на обема на дървесната биомаса над пъна, като за височина на пъна се приема тази, на която дървото ще бъде отрязано при нормални практики на изсичане в съответната държава или регион; — „мъртва дървесина“ означава цялата нежива дървесна биомаса, която не се съдържа в отпада, независимо дали е стояща, лежаща на земята, или в почвата, включително лежащата на повърхността дървесина, едрите остатъци, мъртвите корени и пъновете с диаметър 10 cm или по-голям, или с всякакъв друг диаметър, използван от съответната държава; — „дългосрочен капацитет за дърводобив“ означава здравето на гората и нейната способност непрекъснато и устойчиво да предоставя стоки, като дървесина от различни класове на качество, и недървесни горскостопански продукти и екосистемни услуги, включително пречистване на въздуха и водата, поддържане на местообитанията на дивата флора и фауна, възможности за отдих или културен капитал, в продължение на дълъг период от време, и когато е приложимо, чрез извършване на няколко последователни подмени на горските насаждения; — „система за управление“ означава информацията, събрана за горския район на равнището на района за снабдяване, включително под формата на текст, карти, таблици и графики, както и стратегии или дейности по управление, които са планирани и изпълнени с цел постигане на целите за управление или развитие на горските ресурси; — „естествени смущения“ има значението, дадено в член 3, параграф 1, точка 9 от Регламент (ЕС) 2018/841 на Европейския парламент и на Съвета (4); — „нетен годишен прираст“ означава годишният ръст на обема на наличния запас от живи дървета минус средната естествена смъртност на този запас; — „критерии във връзка със ЗПЗГС на национално равнище“ означава критериите, определени в член 29, параграф 7, буква а) от Директива (ЕС) 2018/2001; — „критерии във връзка със ЗПЗГС на равнището на района за снабдяване“ означава критериите, определени в член 29, параграф 7 от Директива (ЕС) 2018/2001; — „въглероден запас“ има значението, дадено в член 3, параграф 1, точка 4 от Регламент (ЕС) 2018/841 на Европейския парламент и на Съвета; — „поглътител на водород“ има значението, дадено в член 3, параграф 1, точка 1 от Регламент (ЕС) 2018/841 на Европейския парламент и на Съвета; (4) Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) No 525/2013 и Решение No 529/2013/ЕС (OВ L 156, 19.6.2018 г., стр. 1).